CELEX: 32010R0388
Language: sk
Date: 2010-05-06 00:00:00
Title: Nariadenie Komisie (EÚ) č. 388/2010 zo 6. mája 2010 , ktorým sa vykonáva nariadenie Európskeho parlamentu a Rady (ES) č. 998/2003, pokiaľ ide o maximálny počet spoločenských zvierat určitých druhov, ktoré môžu byť predmetom nekomerčného premiestňovania (Text s významom pre EHP)

7.5.2010   
            
            
               SK
            
            
               Úradný vestník Európskej únie
            
            
               L 114/3
            
         NARIADENIE KOMISIE (EÚ) č. 388/2010
   zo 6. mája 2010,
   ktorým sa vykonáva nariadenie Európskeho parlamentu a Rady (ES) č. 998/2003, pokiaľ ide o maximálny počet spoločenských zvierat určitých druhov, ktoré môžu byť predmetom nekomerčného premiestňovania
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS (1), a najmä na jeho článok 19,
   keďže:
   
               (1)
            
            
               Nariadením (ES) č. 998/2003 sa ustanovujú veterinárne požiadavky uplatniteľné na nekomerčné premiestňovanie spoločenských zvierat a pravidlá uplatňujúce sa na kontroly takéhoto premiestňovania. Uplatňuje sa na premiestňovanie spoločenských zvierat druhov uvedených v jeho prílohe I medzi členskými štátmi alebo z tretích krajín. Psy, mačky a fretky sú uvedené v častiach A a B uvedenej prílohy.
            
         
               (2)
            
            
               Požiadavky stanovené v nariadení (ES) č. 998/2003 sa líšia v závislosti od toho, či sa spoločenské zvieratá premiestňujú medzi členskými štátmi alebo z tretích krajín do členských štátov. Okrem toho sa požiadavky na takéto premiestňovanie z tretích krajín ďalej líšia podľa toho, či sú tretie krajiny uvedené v oddiele 2 časti B prílohy II k uvedenému nariadeniu, alebo či sú uvedené v časti C uvedenej prílohy.
            
         
               (3)
            
            
               Tretie krajiny, ktoré na nekomerčné premiestňovanie spoločenských zvierat uplatňujú pravidlá aspoň rovnocenné s pravidlami stanovenými v nariadení (ES) č. 998/2003, sú uvedené v oddiele 2 časti B prílohy II k uvedenému nariadeniu.
            
         
               (4)
            
            
               Smernica Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS, a na ich dovoz do Spoločenstva (2), sa vzťahuje na obchod všeobecne.
            
         
               (5)
            
            
               S cieľom zabrániť komerčným premiestneniam, ktoré sú podvodne maskované ako nekomerčné premiestnenia spoločenských zvierat v zmysle nariadenia (ES) č. 998/2003, sa v článku 12 uvedeného nariadenia stanovuje, že požiadavky a kontroly stanovené v smernici 92/65/EHS sa majú uplatňovať na premiestňovanie viac ako piatich spoločenských zvierat v prípade, že sú zvieratá prinesené do Spoločenstva z tretej krajiny neuvedenej v jeho prílohe II časti B oddiele 2.
            
         
               (6)
            
            
               Skúsenosti s uplatňovaním nariadenia (ES) č. 998/2003 ukázali, že existuje vysoké riziko komerčných premiestňovaní psov, mačiek a fretiek, ktoré sú podvodne maskované ako nekomerčné premiestňovania v prípade, že sa tieto zvieratá premiestňujú do členského štátu z iného členského štátu alebo tretej krajiny uvedenej v oddiele 2 časti B prílohy II k uvedenému nariadeniu.
            
         
               (7)
            
            
               S cieľom predísť takýmto postupom a zabezpečiť jednotné uplatňovanie nariadenia (ES) č. 998/2003 by sa malo ustanoviť, aby sa zaviedli rovnaké pravidlá v prípade premiestňovania psov, mačiek a fretiek do členského štátu z iného členského štátu alebo tretej krajiny uvedenej v oddiele 2 časti B prílohy II k uvedenému nariadeniu.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Požiadavky a kontroly uvedené v článku 12 prvom odseku písm. b) nariadenia (ES) č. 998/2003 sa uplatňujú na premiestňovanie spoločenských zvierat druhov uvedených v častiach A a B prílohy I k uvedenému nariadeniu, ak celkový počet zvierat premiestňovaných do členského štátu z iného členského štátu alebo tretej krajiny uvedenej v oddiele 2 časti B prílohy II k uvedenému nariadeniu prekročí päť.
   Článok 2
   Toto nariadenie nadobúda účinnosť dvadsiatym dňom po jej uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 6. mája 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 146, 13.6.2003, s. 1.
   
      (2)  Ú. v. ES L 268, 14.9.1992, s. 54.